अनुजा पाटील की शानदार गेंदबाजी के बाद स्‍मृति मंधाना ने बल्‍ले से बेहतरीन प्रदर्शन करते हुए आज यहां त्रिकोणीय टी20 सीरीज में भारतीय महिला टीम को इंग्‍लैंड पर 8 विकेट की जीत दिला दी. अनुजा ने मैच में 21 रन देकर तीन विकेट लिए जबकि स्मृति मंधाना (62) ने अर्धशतकीय पारी खेली. भारतीय टीम फाइनल की दौड़ से पहले ही बाहर हो चुकी है. ब्रेबोर्न स्टेडियम में हुए इस मैच में टॉस जीतकर पहले बल्लेबाजी करने उतरी इंग्लैंड की टीम की पारी 107 रनों पर ही सिमट गई. जवाब में भारतीय टीम ने लक्ष्‍य को 15.4 ओवरों में महज दो विकेट खोकर ही हासिल कर लिया.